**Önk/95-1/2021.**

**J e g y z ő k ö n y v.**

Készült Csongrád Város Roma Nemzetiségi Önkormányzata Képviselő-testületének **2021. augusztus 3-án** */kedden/,* **10.00** órai kezdettel megtartott**1.** (*rendkívüli)* üléséről.

**Az ülés helye:** Városháza Tükörterme

**Jelen van:** Mihály Sándor elnök, Petrovics Sándor elnökhelyettes, Kállai Dezsőné és Seres Zoltánné képviselő,

Dr. Kurucz Ferenc, a Helyi Választási Bizottság elnöke,

A polgármesteri hivatal részéről Dr. Juhász László jegyző, Gácsi Szilvia, a gazdálkodási iroda ügyintézője,

Az ülésről távolmaradt: Lakatos Attila képviselő.

**Napirend előtt:**

1./ Mihály Sándor köszönti a megjelent képviselőket, valamint a meghívott vendégeket.

Megállapítja, hogy az ülés határozatképes, mert a testület **4** tagja jelen van.

A testületi ülést megnyitja.

2./ Mihály Sándor jegyzőkönyv-hitelesítőnek *Seres Zoltánné* képviselőt javasolja, aki a jelölést elfogadja.

A testület 3 igen szavazattal, egyhangúlag *Seres Zoltánné* képviselőt jelöli ki a jegyzőkönyv hitelesítésére.

3./ Mihály Sándor az ülés napirendjére a kiküldött meghívó szerint tesz javaslatot.

A Képviselő-testület 3 igen szavazattal a következő határozatot hozza:

**1/2021. (VIII. 03.)roma nemzetiségi önkormányzati**

**H a t á r o z a t.**

Csongrád Város Roma Nemzetiségi Önkormányzatának Képviselő-testülete a 2021. augusztus 3-ai ülésének napirendjét és tárgyalási sorrendjét a következők szerint állapítja meg:

1. Megbízólevél átadása, Seres Zoltánné képviselő eskütétele

Előadó: Mihály Sándor elnök

**2.** Döntés nyári kirándulásról

Előadó: Mihály Sándor elnök

**1. Megbízólevél átadása, Seres Zoltánné képviselő eskütétele**

Mihály Sándor elnök tájékoztatja a jelenlévőket, hogy Demeter István képviselő társuk 2021. 04.14. napján elhunyt. A listán a következő, legtöbb szavazatot kapott képviselő Seres Zoltánné, aki nyilatkozott, hogy a mandátumot elfogadja.

Felkéri Dr. Kurucz Ferenc HVB elnököt, adja át a megbízólevelet a képviselő asszonynak.

Dr. Kurucz Ferenc HVB elnök elmondja, hogy a Helyi Választási Bizottság 2021.07.30. napján döntött a megüresedett mandátum betöltéséről, illetve arról, hogy a HVB nevében átadhassa a megbízólevelet. A határozat jogerőre emelkedett, így Seres Zoltánné betöltheti a megüresedett képviselői helyet.

A HVB elnöke átadja a megbízólevelet Seres Zoltánné részére, a képviselői munkájához sok sikert kíván.

***Seres Zoltánné képviselő az alábbi szövegű esküt teszi le:***

*„Én ……………., mint a nemzetiségek jogairól szóló törvény szerinti roma nemzetiségi közösség tagja, esküszöm, hogy képviselői tisztségem ellátása során nemzetiségi közösségemhez hű leszek, az Alaptörvényt és a jogszabályokat megtartom, a tudomásomra jutott titkot megőrzöm, munkámat választóim akaratához híven, lelkiismeretesen végzem, minden igyekezetemmel a roma nemzetiség érdekeit képviselem, ennek során anyanyelvünk, hagyományainak, kultúránk megőrzésén és fejlesztésén fogok fáradozni.*

/Az esküt tevő meggyőződése szerint:/„Isten engem úgy segéljen !”

**2. Döntés nyári kirándulásról**

Mihály Sándor tájékoztatást kér a gazdálkodási irodától a pénzügyi helyzetükről.

Gácsi Szilvia, a gazdálkodási iroda munkatársa elmondja, hogy az egész éves működési támogatás (1.040.000 Ft) és a feladatalapú támogatás fele (302 016 Ft) megérkezett a számlájukra, illetve 2020. évről maradt 105 eFt.

Mihály Sándor javasolja a testület tagjainak, hogy az elmúlt évhez hasonlóan, a Balatonra szervezzenek kirándulást.

Kállai Dezsőné nem érte vele egyet. Szerinte az túl drága, inkább menjenek el egy fürdőbe, pl. a Cserkeszőlőbe.

A képviselő-testület tagjai között vita alakul ki a kirándulás helyszínével kapcsolatban. Nem tudtak döntést hozni, ezért Mihály Sándor elnök indítványozza, hogy erről a 2021. augusztus 10-én tartandó ülésükön döntsenek.

*Az ülésen további hozzászólás nem hangzott el.*

Mihály Sándor elnök az ülést bezárja.

K.m.f.

Mihály Sándor Seres Zoltánné

elnök jegyzőkönyv-hitelesítő